תחנת הרכבת ירושלים מרכז

**תחנת הרכבת ירושלים מרכז** היא תחנת נוסעים מתוכננת של רכבת ישראל העתידה לשרת את הבאים למרכז העיר ירושלים, התחנה תמוקם בסמוך לכיכר הדוידקה ושוק מחנה יהודה.

העבודה על הארכת הקו המהיר לירושלים החלו בשנת 2025 והקמת התחנה צפויה עד 2030.

## הבנייה
בשנת 2025 החלו העבודות לבניית התחנה בחפירת המבנה המרכזי של התחנה במתחם בנין.

במסגרת העבודות הוחלט לשמר את ביתו של יוסף נבון, מיוזמי מסילת הרכבת יפו–ירושלים, מתבצעות עבודות לשימורו ותלייתו.

## תוכנית התחנה
התחנה מתוכננת כחלק מתוכנית תשתית לאומית (תת"ל) 108 . על פי התכנון המאושר, המסילה תעבור מתחת לרחוב יפו. לתחנה יהיו שני רציפי אי שיאפשרו חניה של ארבע רכבות. הרציפים יוקמו בתוך שתי מנהרות מקבילות במרכז הרחוב בין כיכר הדוידקה לצומת האיקסים (רחוב שטראוס) בגובה של 722 מטר מעל פני הים. באופן דומה לרציפים בתחנת ירושלים יצחק נבון.

מבנה התחנה העיקרי יוקם כחלק ממתחם בנין בפינה של רחוב יפו ורחוב ראול ולנברג. המבנה יהיה בעל קומה אחת מעל הקרקע וישתרע עד מפלס הרציפים, כ-70 מטר מתחת. המבנה יהיה משולב עם החניון של המתחם הסמוך. מלבד היציאה הראשית של המבנה יהיו שתי יציאות באמצעות מנהרה: האחת צפונה לכיוון תחנת שטראוס התת קרקעית של הקו הכחול של הרכבת הקלה והשניה דרומה לכיוון רחוב אגריפס מדרום וממנה יהיה אפשר לצאת לתחנת יפו מרכז של הקו הכחול.

בנוסף למבנה המרכזי יהיה לתחנה מבנה כניסה נוסף בצומת האיקסים שיאפשר חיבור לקו האדום של הרכבת הקלה. 

## תהליך התכנון
הקמת התחנה הוצעה בתחילה כחלק מתוכנית להארכת תוואי מסילת ירושלים - גנות מזרחה, בתוואי שיעבור כולו מתחת לאדמה. תוואי המסילה עובר מתחת לרחוב יפו, בעומק של בין 80 מטר בתחנת יצחק נבון, ועד לעומק של 70 מטר לתחנת ירושלים מרכז. ב-2017 הגיע משרד התחבורה לסיכום עם החשב הכללי במשרד האוצר על קידום מהיר של המיזם.

על פי ההצעה ראשונית תוכנן להקים תחנה תת-קרקעית בקרבת צומת האיקסים, בהצטלבות הרחובות יפו-שטראוס-קינג ג'ורג' תחת "בניין העמודים" ומגרש החניה שלו, שבין 1932 ושלהי שנות ה-60 שימשו כתחנת האוטובוסים המרכזית של ירושלים, עד שהועברה משם למיקומה הנוכחי. תחנה בצומת האיקסים נועדה להפגיש את הרכבת עם מסלול הקו האדום הקיים והקו הכחול המתוכנן של הרכבת הקלה.

ביולי 2018 פורסם כי לתחנת מרכז ירושלים הוצע מיקום אחר במעלה רחוב יפו, ב"מתחם בנין" הסמוך לכיכר הדוידקה, מגרש משולש בין רחובות יפו והנביאים וסמוך בין היתר לשוק מחנה יהודה. המתחם מיועד לפיתוח נרחב ומיקום תחנת רכבת תת-קרקעית בליבו מאפשר לפתוח מספר דרכי גישה לתחנה מרחובות יפו והנביאים ולנצל את היצע החנייה והמרחב הציבורי המתוכננים. רכבת ישראל הגישה התנגדות בוועדה המחוזית לתכנון ובניה, על מנת לשנות את התכנון במתחם כך שיתחשב באפשרות להוספת תחנת רכבת תת-קרקעית במקום. מכיוון ששטח זה גבוה יותר מצומת האיקסים, עומקה של התחנה צפוי להיות כ-75 מטרים תחת לקרקע. על פי התוכנית למקום המתחם יכיל פירי מעליות ודרגנועים ואולם כניסה בעוד הרציפים יהיו מתחת לרחוב יפו. לתחנה תהיה כניסה נוספת ממבנה סמוך לצומת האיקסים ומנהרת הולכי רגל שתחבר את המבנה הראשי לתחנת הקו הכחול ברחוב שטראוס. נשקלת אף כניסה נוספת מרחוב אגריפס.

במסגרת תוכנית החומש של רכבת ישראל הוקצו 4.685 מיליארד שקל לטובת המשך הקו המהיר לירושלים, והקמת התחנה במרכז העיר בסמוך לכיכר הדוידקה, העבודה עליו צפויה להתחיל ב־2024 וסיום הארכת המסילה עד מרכז העיר צפוי עד 2030.

## המשך המסילה מזרחה

תוכנית תת"ל 108 כוללת את המשך המנהרות מהתחנה אל תחנה תת-קרקעית חדשה במתחם תחנת החאן ההיסטורית. התחנה צפויה לקום באזור מתחם התחנה הישנה שבין דרך חברון לדרך בית לחם, והתוכנית כוללת הקמה של מרכז מסחרי, תיירותי ועסקי באזור התחנה. מתחת ובסמוך לתחנת החאן יוקמו מסילות דיור לצורכי תפעול. התוכנית כולל אופציה להארכת המנהרות עד תחנת מלחה והקמת רציפים תת-קרקעיים בתחנה זו.

### מסילה לכותל
בעבר נבחנה האפשרות להארכת המסילה עד לתחנת ירושלים - הכותל ונבחנו בשלב זה שתי חלופות. על פי האחת תצא המסילה מתחנת ירושלים-מרכז ותעבור מתחת לרחוב יפו ולמתחם ממילא, ומשם צמוד לחומות העיר העתיקה (ומתחת להן) עד לשער האשפות; ואילו בחלופה השנייה תמשיך המסילה מירושלים־מרכז, תעבור מתחת לרחוב יפו ולמתחם ממילא, ובסמוך למגדל דוד ייכנס התוואי ישירות מתחת לעיר העתיקה, דרך הרובע היהודי ועד לכותל. במשרד התחבורה הדגישו כי תחנת הכותל תהיה בכל מקרה במתחם הרובע היהודי, וכן שמתכנני המשרד יערכו סקר עתיקות, והתוואי התת־קרקעי יעבור על סלע טבעי מתחת להן.

## שירות רכבות בתחנה (בעתיד)
ברכבת ישראל מתכננים שעד שנת 2040 יהיו 13 רכבות בשעה בין התחנה לשאר חלקי הארץ: 2 רכבות ממודיעין, שתי רכבות מהמסילה המזרחית החדשה, ארבע רכבות מנתניה, שלוש רכבות מנהריה ושתי רכבות מבאר שבע.

## הערות שוליים

ירושלים מרכז
קטגוריה:רחוב יפו
קטגוריה:קו הרכבת המהיר לירושלים
מרכז
ירושלים — מרכז
קטגוריה:ירושלים: מיזמים עתידיים